
O Volapükaflens Valöpo! 








Su pad luldeg gasedila obsik kanols reidön amulo lifajenotemi 
Volapükik hiela Æ. A. Moll van Santbergen. Klüliko äbinom man mu lanälik 
pro Volapük, kel eprogedom de xam jü xam, de dinit löpik jü dinit löpikum in 
Volapükakosäd. Anu no dabinoms pionirs somik. Söl Mol! van Santbergen 
älifom dü dels levikodik Volapükamufa, dü dels Kadäma Volapüka. Ädabinon 
sit ün tim et, da kel äkanoy vobön, paxamön pö nivods difik e pafölön poso. AÐ 
no plu. Gloradels Volapüka ya binons mo. Reidobsös dö pionir at ko pleid 
mödik! 


Volapük Valpo Veütik pubon ai nedetü tiäd obsik. Ab lilobs in tef 
at protestis sunädik: No verätos! Volapük no dabinon valöpo, e fümiko no 
binon veütik!! Ab betikobsös dini in valem! Volapük sinifon „Pük Vola;” kin 
binon-li pük vola ün tim at? Alikans sagons nenzogo, das Linglänapük binon 
pük vola, u Volapūk, ün tim at, bi dabinon tio valöpo; sekü atos, binon veütik. 
Kanoy betävön voli lölik, e seimo otuvoy eki, kel osuemon Linglänapüki. Sekü 
atos, ekö Volapük adelik bevü obs. Ün yels pasetik äpledon rouli at 
Fransänapük, ab no plu! 


Söl Moll van Santbergen äcedom fefiko, das Volapük mekavik ela 
Johann Martin Schleyer äbinon tuvedot volapükasäkäda; votikans id ecedons 
otosi, ab püks netik nämik valöpo ebefeitons cedi at, e neai evilons zepön 
osi. 


El „Volapük Valöpo Veütik” nunon diali. Ab stad pükik adelik no 
baiädon bai dial at. Binobsös too dialans, bi dials binons drims lifa, kels no ai 
pefölons. 


Valikosi Gudikün Oles ed oe o) f 

PIONIR NEDÄNIK VOLAPÜKA : HIEL A. A.. MOLL VAN 
SANTBERGEN 





Söl : Abraham Albertus Moll van Santbergen pämotom tü del 3-id 
gustula yela 1860 in zif Arnhem ed ädeadom tü del 29-id novula yela 1938 
in zifil Scheveningen. Calo äbinom tidal matemata pö realajul in Arnhem. 


De fün Volapükakluba valemik Nedänik ün 1890 äbinom nenropo 
liman zilik kluba. Äbinom visitan fiedik kobikamas. 


Ün dekul yela 1897 äfünom dilädi : Arnhem, kela presidan äbinom. 
Sekü primät oma diläd at enoganükon ün prilul yela 1899 pötü dabin 
teldegyelik Volapüka Volapükadajonädi. Geidian pro dajonäd at pälauton 
fa om. 


Ün gustul yela 1898 äfünom in Oosterbeek Volapükabüri, kö 
äkanoy dagetön nünis dö Volapük. Dü yels anik id äbinom cif 
spodasogoda pro Volapükans. 


Ün prilul yela 1899 ädagetom diplomi „Volapükitidela;” ün febul 
ela 1900 uti „löpitidela” ed ün prilul yela ot uti „profäsorana Volapüka.” 
n yel ot i päcälom as kadäman Volapüka. 


De mul novula yela 1902 äbinom keredakan gaseda : „Nuns Blefik 
se Volapükavol.” 





Ün yels : 1900 e 1901 diläd : Arnhem äpübon timapenädi lönik : 
„Volapükabled,” kela redakan id äbinom. 


De 1902, hiel Moll van Santbergen äbinom vipresidan 
Volapükakluba valemik Nedänik, cali kelik ämutom finädön ün 1934 demü 
per logamafäga okik. 


Ün dekul yela 1931 nog äkeyufom nämiko pö dönunoganükam 
kluba at. Demü meritabs gretik, kelis eduinom Volapükamufe e pato 
klube, päcälom mobü presidan in kobikam valemik tü del 28-id yulula yela 
1934 lelobülo as stimaliman. 


In el „Moll van Santbergen” Volapükamuf äperon fleni gudik, äsi 
limani fiedik. inom lezilan nämik Volapükadiala, ed äduinom, e mudöfo, 
e penamo, mödikosi vemik pro pak Volapüka. Nem omik pomänioton ai 
ko stim in jenav Volapükamufa. 





VII:51:2004 
REL VERIK 


Hiel Kant, filosopan, äsagom : Reli mutobs sukön in ninäl obas, 
e no plödü obs. 


In vol adelik kanobs tuvön relis so mödikis, i vönikis, i nulikis. Id 
ün pasetatim äbinos otos. Mödadilo rels difik äpladulons progedi menas. 
E mens at esteifülons ün paset ad löpiodränön menes votik relis okas. 
Sekü atos, ädabinons pöjutiäl e milits relik sonemik. Igo adel rels difik 
fölons rouli ot in Lindän, Pakistän, Nolüdalireyän e Yudän, ad nemön 
länis anik tefik. 


Püd binon malas bal rela verik. Ab no kanon reigön püd, kö rels 
difik feitons odis. Püd jenöfo sekidon de mens vola, ed if no dabinon püd 
in lan onas, täno püd no dabinon seimo. 


In Yugoslavän bü yels luldeg, län at päbalon dis tirenan, hiel 
Tito, e pùd valöpo in län, do püd mütik, ädabinon. Ab sosus läns 
smalikum Yugoslaväna igaenons liväti okas, relans difik us äprimons ad 
deidön odis. Rel verik-li? 


Ye rel binon binäliko gudik. Dins gudik susnumik padunons 
nemü e kodü rel. Atos binos rel verik, kel muton reigön lölöfiko lani 
menas. Kodü atos, hiel Kant, filosopan, äverätikom ad sagön : Reli 
mutobs sukön in ninäl obas, e no plödü obs. 


@® ® @ e ® ® @® ® 
TUVEDOT 
Pädans kil äbespikoms säkädis okas. Pädan balid äsagom : „Dabinons 
flitamugs in glügatüm oba. Esteifülob ad moükön onis, ad sesmokädön 
onis, ab neplöpo." 
Pädan telid äsagom :,I dabinons flitamugs in glügatüm oba. Epladob 
kati bevü ons ad jeikön onis, ab poso egekömons, ed igo kat no kanon 
moükön onis anu.” 


Pädan kilid äsagom : „Ädabinons flitamugs id in glügatüm oba. 
Eblunedob flitamugis valik, e no elogob onis siso!" 

KETÄVAN BISARIK 
idt 





In stajon balidkömöl tävan nulik äkömon ini levabadiläd ed 
äseidom oki visü ob. Balido leno iküpob omi, bi iplödiologob se 
fenät, ad lelogön topädi, pas nu boso ad fom belik ävotiköli. 


Ven fino älelogob kuratikumo nilädani nulik oba, äfredob ün 
timül balid, ad logön fino dönu Yuropani voik. Täno ye bos 
ästunükon obi tefü om; bos, kel in topäds votik leno edavedükonöv 
klati, kel ye is, bevü klotems magifik nekösömik äjafon taädami 
kleilik. 


Tävan visü ob, man lunik mägik labü bäldot nofümik, älabom 
täini dofik; kapaherem e logahers oma äbinons pägablägiks; logod 
omik äjinon binön nennotodik äsä maskar. Dek manas valik, mustag 
ädefon lölöfiko; mud e logs jiniko päfärmükons fimiko. Posä 
foginan ijafom oke seadi kovenik, äseadom us nen muf alik. Utos, 
kel, äsä ya emäniotob, ästunükon lediniko obi, utos klotem omik 
äbinon, kel me dils valik ona, de hät vidalösiemik jüi donio lü juks 
äbinon blägik, äbinon in köl bläga dofikün. Mäned luibafomik oma 
in köl leigik no äleton logädikön igo te dilili koapastofädema baiko 
votakölika. 


Emäniotob ya, das man visü ob äseadom nenmufiko; ab no 
äslipom. Logs oma älogedons nu jiniko in lestif äl völ levabadiläda. 
Ven ya ibeiükobs stajonis anik, nendas foginan idunom preparis, 

ad jonön nemu steifüli spikota ko ob, u ad mögükön obe primi 

spikota, äskanob boso. Demü kod at äseükob se lepenädamap obik 
buki nuliko pidabüköli labü : „Lekan Nedeadöfik Vesüdäna.” 
Tiäd, binü tonats gretik blägik ätaädon kleiliko ta linumatanäd 
klilablövik. 





Dü reid neküpälik oba älöpiologedob süpiko. Logeds oba 
ädrefons mani labü klotem blägik, ed äküpob, das äsmililom kofiko. 
Ven älogom logodalienädis boso favikis oba, e ven äküpom, das 
isuemob smilili at asä kof ta ob, no äbluvikom puboso. 


Me vög ze nentonik, kel äbaiädon lölöfiko ko pösod oma, 
äsagom nemediko: ,„Tiäd nensiämik kion!” 

No ikanomöv-li gebädön nemu läükoti: „O söl oba!” ven no 
idacedom osi dini vipabik, as jonodön oki büo, e ad sagön täno nog 
vödis nüdugöl anikis bü krüt brefik at! 


Sekü atos ägespikob me kazets boso viodöls: „No labol-li bo 
cedi patiko böniki dö hiels „Rubens” e ,„Michelangelo,” dö 
„Tozoam” e Rembrandt,” dö ,„Shakespeare” e „Goethe,” dö 
„Bach,” „Haydn” „Händel” e ,„Beethoven?” Sevol-li valiko 
lifajenotemis e lekanotis manas at?” 


Foginan ägespikom takediko: „Ab, o söl oba!” (Nu äsagom 
jenöfiko: „O söl oba!”) Ba kanoböv resitön ole motedayelis 
lekananas at. Els „Bach” e „Händel” pimotedoms otyeliko; el 
„Michelangelo” ästadom ün lifayel jölid, ven el „Tizian” pämotedom. 
E deadamayelis manas at ba sevob nog gudikumo. Mastanis at 
jäfüdas omas stümob leigoso, äsä ol dunol atosi. Lekanots omas ye 
no binons nedeadöfiks. Atosi i mans valik at äsevoms vemo gudiko, 
atosi lekanan legik alik sevon. E to atos lekanan legik ovobon, to 
pöf, ditret e to fätots miik valik. Neai lekanan somik osukon dü lif 
lölik ona stimi e fami voleda. El „Shakespeare” äbinom in fanäböp. 
Mens letälenik somik sevons ä senälons jenöfi, das lifons as mastans, 
as lekanans; ed atos saidon pro ons.” 


Süpiko man at ijafom oke magädi gudik pö ob. Ispikom 
nelaodiko ä takediko; iküpob, das no älöfom lufraseodis. 


„Lio ol ito tiädolöv-li üfo buki?” äsäkob nitedäliko. 

„O! mu balugiko somo : „Mastanavobods Lekana Vesüd- 
änik,” man visü ob ägespikom nen vätäl. ,Binosöv gudik, if 
gebädoyöv vödis: nedeadöfik, laidüpik, sülik, beatik te in mögovs 
veratik onas. Labons te tefi lü menalan; vöd: lan” jonon stedälo 
gebädi verätik vödas somik.” 

E Y Y YNY YYYYY Y 
VÖDS SAPIK 


Ven lukofol eki, lukofol blodi olik; ven lobol eki, lobol blodi olik. 
Ven löfol eki, dunol valikosi zesüdik. 

GRAMATAGUL 
AD / PÖ 


Sevol-li ad verätiko gebön präpodis löpik? Ad blöfön osi, reidolös konotili sököl, 
täno nüpladolös präpodi tefik ini spadil vü kläms:- 


"Daut obik binof ( ) gümnad. Labof hifleni nemü Georg. Labom lifayelis degjöl 
ed elevokom ( ) dünäd in Lirakän. ( ) kotenükön ofi, egivom ofe särvigajäni. 
Oneito obinof ( ) täv nitedik. Okolkömof jistudani votik. Sevob fleni atte (  ) 
nem, ab ma daut oba, binof pösod klotugik. Fat flena at eperom enu lifi oka (  ) 
lefil. Daut oba no kanof sufälön ( ) logön ofi suföli. Suvo kanitof( ) trod ofa. 
Nem dauta obik binon Lisabet Janin, ab demof ( ) nems bofik. Plidof spotis 
mödik e dunof koapaplägis (  ) staud oka. Mens binons mu frediks ( ) saun 
gudik. Aneit Lisabet ogolof ko kestudans anik lü staudöp. Us ospikoy dö bolit (  ) 
fided. Poso drinofsai( ) saun odas. Gekömofs gümnadeai( ) düp ot! 


KONOTIL YUNULA 
(Vöds verätik pubons me tonats slobik) 


"Juladelis obik memob ko blesir. Bü tidüp tidäbs ästanons bal Jen votik plödü yan. 
Flen oba äbinom hiel Karl ed äblibob ai Jä om. Ün del seimik pul bäldikum 
egleipom obi /en kolet. Edredob vemo. El Karl ästanom Zen völ, ab sosus elogom 
puli bäldikum ed obi, ädugom omi Jen nam ad riprodön omi. El Karl äpluom Jä pul 
at demü näm. Motül obik id äplidof eli Karl vemo. Ävisitom obis mödo; äseadom 
len tab ko famülans votik ad fidön e poso äseadobs Jä fön, bi äbinos vamik us. Lä 
obs el Karl ai äbinom kotenik. Memis mödik at delas yunüpa obik läükob Jä mems 
löfikün oba. 


FLEN E JILELÖFÄB 
Man (lü flen okik) : Kanol-li prünön obe moni? Labob monadefi. 


Flen : Uti, keli dalabob, ob it neodob. If dalaboböv moni mödikum, prünoböv vilöfo 
oni ole. 


Man (lü jilelöfäb oka) : Kanol-li prünön obe moni? Labob monadefi. 


Jilelöfäb : Sumolös valiki, o lelöfäb! täno olabedob nog mödikumi, ka neodob! 

Söl Brian R. Bishop, Leigh-on-Sea, Linglän penom:- 
O REDAKAN STÜMIK! 








Binos pidabik, das in pads „Vöga Volapüka” no pareidons disputs. Kodü atos, 
do neläbiko no kanob baicedön ko ceds redakana obsik dö pük latinik e roul ona, 
leläbiko kanobs flenöfiküno bevütedön cedis obsik publügiko. ,Vög Volapüka” binon 
vög volapükanefa, sodas binosöv vemo nitedik ad sevön cedis votikanas dö dinäds 
valasotik - bevü ons dö pük vönik, veütik ed edelik. 


Ralph penom, das sagoy, das dub tid latina tidäbs olärnons gramati e vödis 
püka lomänik. Cedü ob, atos binon kod neveütik ad lärnön latini; binos vifikumo ad 
lärnön gramati e vödis püka lomänik nemediko. Latin it binon kod saidik ad lärnön 
latini! 


„Latin binon pük tu fikulik ad juitön.” Nö! Blöf fito enu ereidob in bepenot 
lunik dö tidan beniköl famik, hiel Reginald Foster (The Future of the Past,” [Fütür 
Pasetatima] Alexander Stille, Picador 2002 ISBN 0-330-37-535 -O, p. 211) : „Nek 
panunoy dö utos, kelos binon Latin. Te pabüdoy, das memidoy vödis e fomiris. Latin 
fagon de memidükam: gliban e nepuedan zifa Roma vönik äspikons latini e no älärnons 
oni medü memidükam .” 


Ralph ed ob, e votikans mödik elärnobs pükis memido. Too med gudikün, 
figikün, plitöfikün binon liferik, geberik, pliterik. Med at adelo paturnon äl püks votik 
e plueplu (patiko in Tats Pebalöl) äl latin. Kanob se plakug fimükön : düp bal püka 
pespiköl labon völadi gretikün, ka del lölik seilik. 


Lartüg säkon : ,. . . liosuvo elilobs-li pösodis tel, kels äspikons eke medü 
latin?” Ob alyeliko in kolköms - pösodas mödiküno plu ka tel (ayelo in zif lejönik 
Fransänik Rocamadour). Too, ifo üf mödikans no kanons tuvön topi ad spikön latino, 
kanobs reidön bukis vemo mödiks tum yelas vönik e gasedis nutimik; kanobs lilön Jatini 
in radion; kanobs penön latini in bevüresod, in peneds ed in gasedis. 


Zuo, igo üf zeil oyik binon ad reidön te lautotis, kels, dub fät tima e dub ced 
fatüitik cödanas, blebons ad adel, lautotis tu deköfikis, keinikis, pekälölis pro lärnan, tu 
komplitikis, brulikis, kofudikis (äs set at!) pro nited kösömik - zeil pro ob mödiküno 
tu mabik - igo tän zesüdos liföfiko reidön onis vögo, sodas liloy, as sam tonis 
poedotas ela Vergilius, e spiköfavi spikädas ela Ciceron; zesüdos ad sespikön latini, igo 
soeliko, sodas gudikumo kanoy suemön feinis vödis penanas. Brefiko : ad reidön latini 
ot - e volapüki ot - zesüdos vogön onis. Neai esagob, das daülans no dalobs studön 
gramati e lärnön vödis püka medü täläkt. Te sagob, das atos no binos fin - te med. 


VI:56:2004 
NUNILS SE VOL LÖLIK 
BÖD FRUTIK 


Kakatuid täläktik elärnon ad nägön posä älülogon dalabani oka, kel ävobon in 
skrädanöp. Böd, labü bäldoti lifayelas zül, e keli nemoy 'Baggio,' elärnon vio 
nägön posä eküpädon vobi dalabana oka, nemü hiel Jack Territo de zifil 
Westbury-on-Trym, nilü zif Linglänik Bristol. Böd kanon sumön nadi me 
honed, e joikön oni da stofed. 


FLORASKALS KANONS DÄ Öö UNI 


Ma Leklub Regik Linglänik pro Nelet Mijenotas, plu ka mens lulmil a yel 
padämons in Regän Pebalöl sekü mijenots tefü floraskals. Mödadilo floraskals 
somik tifalükons menis, e mens i dimükons okis ven steifülons ad müfön onis. 


VALÜT PÖ RISKÄD 


Steifül pidisinöl ad savön valüti riskodü dadeadam, kel pifanon in spuled 
päskastumema nilü melajol ela North Carolina (Tats Pebalöl) päklemon posä 
emosvimon ini vat seanik dibik fa nolavans nerivovik. Nolavans, kels 
efimükoms valüte datuvülastumi ad kontrolön mufis ona, esagoms, das 
osteifüloms dönu ad savön valüti yunik Nolüdalatlanteanik at if gesvimonöv lü 
melajol. Valüti pebrulüköl, lunotü pieds kildegfol, ituvoy balido nilü melajol 
Tata Florida. Nolavans dredoms, das if spuleds no omoükonsöv, odeidons fino 
valüti me träk zü jafäb dü glof ona. 


PROGED TSYINÄNIK IN LEVAL 


Tsyinän egudükumon däti rigik ad lejedön planetili, kel ozüvegon muni, pö yel 
bal, ma pladulan calöfik tata. Atos fefükon programi levalik Tsyinänik, kel 
eprogedon mödo pos flit plöpik peskipöl mula tobul pasetik. Munaprogram, 
keli pidisinoy pro yel 2007, olejedon planetili vetü touns tel zü mun dü 
nemuiko yel bal, ma Nunaganet calöfik 'Kinhua.' Planetil at ofotografon 
magodis kilflanik munasürfäta. Program Tsyinänik ad vestigön muni 
evifikumon sekü lejed plöpik levalanafa 'Shenzhou 5' ün yel pasetik ko levalan, 
hiel Yang Liweiin boid. 


BUK NEN VÄRBS! 

Lautan Fransänik nemü hiel Miche] Thaler, elautom buki, kel, ma om, no 
dalabon värbi igo bali. Buk labü pads teltumkildegkil patiädon : Le Train de 
Nulle Part (= Tren Neseimao) e ninädon bagafis lunik prosada dekik, ab 
dunotis nonik! 


